1. Uvod

1.1 Oblikovanje pravičnega enotnega trga za potrošnike in podjetja

EU ima od leta 1987 najstrožja pravila o varstvu potrošnikov na svetu, vzpostavljena s celovitim sklopom pravic potrošnikov. Izdatki potrošnikov obsegajo 56 % BDP EU. Zdravo potrošniško okolje je ključni dejavnik gospodarske rasti .

Pravice, ki jih je EU vzpostavila za potrošnike, državljanom in podjetjem zagotavljajo predvidljivost in dajejo zaupanje ter vključujejo pravico do varnih izdelkov, pravico do 14-dnevnega roka za vračilo izdelka, kupljenega prek spleta, in pravico do popravila ali zamenjave izdelka v garancijskem roku. To je le nekaj od konkretnih pravic, ki so pomembne za vsakodnevno življenje ljudi.

Evropska potrošniška politika je zagotovila dejanske koristi s pomembnimi zakonodajnimi akti, ki urejajo pravice potnikov, pravice potrošnikov, nepoštene poslovne prakse in nedovoljene pogoje v pogodbah. To je evropskim državljanom in podjetjem zagotovilo visoko stopnjo varstva in gotovosti, vendar se trg hitro spreminja.

Da bi gradili na tem uspehu in obravnavali izzive novega in razvijajočega se trga, je predsednik Juncker reorganiziral Komisijo tako, da bi potrošniška politika pridobila pomembnejšo mesto. Komisija je od začetka svojega mandata leta 2014 pripravila več kot 80 % predlogov, potrebnih za obravnavanje desetih prednostnih področij iz političnih smernic predsednika Junckerja. Interesi potrošnikov so osrednja tema v več pobudah Komisije, kot je strategija za enotni digitalni trg, ki je prinesla zakonodajo za odpravo pristojbin za mobilno telefonijo in podatkovno gostovanje s 15. junijem 2017 ter prepoved neupravičenega geografskega blokiranja, tako da lahko potrošniki od 3. decembra 2018 dostopajo do izdelkov ali storitev ali jih kupujejo prek spletišča, ustvarjenega v drugi državi članici, poleg tega pa od 1. aprila 2018 zagotavlja čezmejno prenosljivost storitev spletnih vsebin. V okviru energetske unije in podnebne politike je bil na podlagi predlogov Komisije sklenjen sporazum o okrepitvi pravic potrošnikov na energetskem trgu ter o novem preskusu emisij in porabe goriva za vozila. Poleg tega bodo 1. julija 2018 začela veljati posodobljena pravila o paketnih potovanjih.

Poleg tega se Evropski parlament, Svet in Komisija pogajajo o predlogih za digitalne pogodbe, tj. osrednjem elementu strategije za enotni digitalni trg, katere cilj je posodobiti pravila o potrošniških pogodbah za dobavo digitalnih vsebin in prodajo blaga. Komisija ob upoštevanju pomena teh predlogov za zagotovitev jasnih in dejanskih pravic potrošnikom pri dostopanju do digitalnih vsebin ter za zagotovitev, da se lahko potrošniki in podjetja zanesejo na uporabo enotnih in učinkovitih pravil po vsej Evropi, poziva Evropski parlament in Svet k zagotovi hitrega sprejetja teh predlogov, ki so poudarjeni v skupni izjavi o zakonodajnih prednostnih nalogah, dogovorjenih med predsedniki vseh treh institucij.

Drugi predlogi Komisije bodo prispevali tudi k visoki ravni varstva potrošnikov. Zlasti predlog iz leta 2008 za direktivo o enakem obravnavanju, katerega cilj je med drugim zagotoviti enak dostop do blaga in storitev ne glede na vero ali prepričanje, invalidnost, starost ali spolno usmerjenost, bi lahko imel pomemben vpliv. Poleg tega bodo na podlagi evropskega akta o dostopnosti, ki ga je Komisija predlagala leta 2015, številni izdelki in storitve dostopnejši za potrošnike invalide. Komisija Evropski parlament in Svet poziva, naj se hitro sporazumeta o tem pomembnem predlogu in, ko bo sprejet, namerava predstaviti predlog za vključitev akta o dostopnosti v področje uporabe predlagane direktive o zastopniških tožbah.

Kot rezultat dela Komisije so se pogoji za potrošnike izboljšali v celotni EU, podjetja pa imajo koristi od dejavnosti izvrševanja „vse na enem mestu“ v zvezi z nekaterimi vprašanji (npr. nakupi znotraj aplikacij pri spletnih igrah, najem vozil ali nezakonita vsebina na platformah družbenih medijev).

Vendar so izzivi na področju potrošniške politike še vedno prisotni. Nedavne obsežne zlorabe, ki prizadenejo potrošnike v EU, so omajale zaupanje potrošnikov v enotni trg. Med te odmevne dogodke spadata afera Dieselgate (ko so nekateri proizvajalci vozil v vozila nameščali tehnologijo za prirejanje rezultatov preskusov emisij) in široka uporaba nedovoljenih pogojev v hipotekarnih pogodbah s strani bank. Ti dogodki so spodbudili tudi razpravo o tem, ali ima EU vzpostavljene dovolj močne mehanizme za obravnavanje takih vprašanj, tj. za učinkovito uveljavljanje pravil o varstvu potrošnikov in zagotavljanje pravnih sredstev oškodovanim potrošnikom. Poleg tega se v več državah članicah kot razlog za zaskrbljenost pojavlja tudi vprašanje različne sestave ali značilnosti enakih izdelkov, ki se prodajajo na različnih delih enotnega trga.

Potreba po posodobitvi nekaterih pravil o varstvu potrošnikov in povečanju ravni skladnosti je bila potrjena z obsežnim vrednotenjem pravil o varstvu potrošnikov, ki ga je Komisija končala leta 2017 (preverjanje ustreznosti v okviru programa REFIT, vrednotenje direktive o pravicah potrošnikov). Na podlagi vrednotenja je bilo ugotovljeno, da pravila EU o varstvu potrošnikov prispevajo k delovanju enotnega trga in zagotavljajo visoko raven varstva potrošnikov. Na splošno ustrezajo svojemu namenu, vendar jih je treba bolje uporabljati in izvrševati. Pri vrednotenju so bila opredeljena tudi področja, na katerih bi se lahko potrošniško pravo EU posodobilo in izboljšalo.

Poročilo o priporočilu Komisije o kolektivnih pravnih sredstvih, ki je bilo sprejeto januarja 2018, podpira ugotovitve vrednotenja iz leta 2017. V njem je bilo ugotovljeno, da obstoječi mehanizmi posameznih pravnih sredstev v primerih množičnega oškodovanja, ki prizadenejo veliko število potrošnikov v EU, ne zadostujejo.

Teh ugotovitev ni mogoče prezreti. EU mora poiskati odgovore na nove izzive na področju potrošniške politike ter hkrati zagotoviti pravičen enotni trg za potrošnike in podjetja.

1.2 Sklenitev novega dogovora za potrošnike

Sveženj ukrepov, predstavljen v tem sporočilu, je namenjen obravnavanju teh izzivov, s čimer zaključuje sklenitev novega dogovora za potrošnike, kot je obljubila Junckerjeva komisija, ki bo v naslednjih letih zagotavljal pravičen enotni trg za potrošnike in podjetja.

Boljše izvrševanje pravil, učinkovita orodja za pravna sredstva in boljša seznanjenost potrošnikov z njihovimi pravicami bodo povečali zaupanje potrošnikov. To bo prineslo koristi za evropsko gospodarstvo glede na pomen izdatkov potrošnikov pri ohranjanju trajnostnega gospodarskega modela.

Novi dogovor za potrošnike temelji na obstoječem okviru potrošniške politike in ga nadgrajuje s predlogi za posodobitev pravil, ki ustrezajo današnjim spreminjajočim se trgom in poslovnim praksam, močnejšim javnim in zasebnim orodjem za izvrševanje in boljšim možnostim pravnih sredstev.

V praksi je novi dogovor za potrošnike namenjen:

·posodobitvi obstoječih pravil in odpravi vrzeli v sedanjem pravnem redu o varstvu potrošnikov;